## La Generalitat, Statkraft i STN firmen un acord per a fer compatible el projecte Arada Solar i el centre logístic ceràmic a Castelló

*** El conseller Vicente Martínez Mus agraïx la “voluntat de consens” de les dos parts que ha permés fer viable la convivència de les dos iniciatives
* Guillermo Roth, subdirector general de Statkraft a Espanya, ha assegurat que el projecte renovable que preveu la promoció de cultius fomentarà la descarbonització del sector tauleller
* Juan Carlos Barberà, director general de STN, ha destacat que el centre logístic ceràmic “preveu una inversió pròxima als 200 milions d’euros i la creació de 600 ocupacions directes”**

**Xilxes.**

El conseller de Medi Ambient, Infraestructures i Territori, Vicente Martínez Mus, ha participat hui en la firma de l’acord entre la Generalitat, Statkraft i STN que permetrà fer compatible el projecte fotovoltaic Arada Solar amb el centre logístic ceràmic a Castelló.

La firma del protocol d’actuació ha tingut lloc a Xilxes, la principal localitat en la qual es desenrotllaran els dos projectes, que també ocuparan parcel·les dels municipis de la Vall d’Uixó, Moncofa en el cas de les dos empreses i de Nules, les Alqueries, Borriana, Vila-Real i Betxí en el cas de Statkraft.

Martínez Mus ha destacat que l’acord al quan s’ha arribat entre les dos parts amb la mediació de la Generalitat permet que el Projecte d’inversió estratègica sostenible (PIES) de la Direcció General d’Urbanisme, Territori i Paisatge encapçalada per Miguel Ángel Ivorra, tire avant.

Així mateix, Martínez Mus ha confirmat que la Generalitat promourà la qualificació d’Arada Solar com a projecte prioritari energètic perquè la seua posada en marxa promourà el desenrotllament socioeconòmic local, impulsarà la descarbonització de la indústria taulellera i contribuirà a aconseguir els objectius de sostenibilitat i eficiència energètica de la Comunitat Valenciana.

El titular de Territori ha agraït la “voluntat de consens” de les dos parts i el “compromís de fer viable la seua convivència”. En este sentit, el protocol d’actuació preveu, a fi de garantir la seguretat jurídica dels dos projectes, el desistiment per part de les parts implicades dels processos administratius i judicials iniciats contra les resolucions autoritzades. “Amb el desbloqueig guanyem totes les parts i evidenciem el paper que han de tindre les energies renovables en indústries com la ceràmica”, ha incidit Martínez Mus.

En paraules de Guillermo Roth, subdirector de Statkraft a Espanya, “el principal actiu del projecte és la seua ubicació, a causa de la seua proximitat al gran clúster ceràmic. La generació renovable d’Arada Solar estarà lligada a la transformació dels mètodes de producció locals, la qual cosa suposa contribuir a la descarbonització del sector tauleller, garantir la seguretat del subministrament i incrementar la protecció enfront de la volatilitat dels mercats energètics”.

El projecte renovable Arada Solar, que preveu una inversió de més de 100 milions d’euros i la creació de fins a 300 ocupacions incloent la fase de construcció, comptarà amb una potència instal·lada de 140 megawatts (MW). Cal destacar que la instal·lació dels panells solars només ocuparà el 27,5 % de la superfície del projecte, i que la companyia destinarà més del 25 % de l’àrea total a promoure cultius tradicionals.

En este sentit, Statkraft dissenya els seus projectes buscant una perfecta integració amb l’entorn natural. D’esta manera, preveu una pantalla vegetal amb cítrics i tanques per a integrar la instal·lació en el paisatge i reduir l’impacte visual, així com la posada en marxa de diverses mesures de conservació i millora de la flora i fauna.

Des del grup STN s’ha valorat positivament l’acord, que permetrà concloure el desenrotllament del centre logístic ceràmic. I que juntament amb les plantes productives amb les quals ja comptava el grup en els municipis de Xilxes i Moncofa, així com el recent trasllat a Xilxes de les seues oficines centrals, permetrà culminar la creació d’un pol productiu i logístic ceràmic de primer orde dins de la província de Castelló, per part del sèptim productor mundial de taulell i revestiment ceràmic.

Juan Carlos Barberà, director general de STN, ha destacat que el Projecte de centre logístic ceràmic del Grup STN, “preveu una inversió pròxima als 200 milions d’euros i la creació de 600 ocupacions directes”. A més, ha recordat que implicarà una millora substancial de les connexions viàries actuals tant en el nou centre logístic com en els polígons industrials.

El grup empresarial recorda que este projecte d’inversió estratègic sostenible, s’ha desenrotllat des dels més alts estàndards de sostenibilitat i integració paisatgística, i dotarà els municipis en els quals s’implanta, i especialment a Xilxes, de parcs i àmplies zones verdes per a esplai i gaudi de la població, amb una superfície total de més de 220.000 m² de superfície.

Fecha: 18/03/2025